CELEX: 52017PC0137
Language: sl
Date: 2017-03-24
Title: Predlog SKLEP SVETA o stališču, ki se zavzame v imenu Evropske unije v Svetovni trgovinski organizaciji, o spremembi pogostosti pregledov trgovinske politike STO iz odstavka C(ii) Priloge 3 k Sporazumu STO in o spremembi poslovnika organa za pregled trgovinske politike

EVROPSKA KOMISIJA
            Bruselj, 24.3.2017
            COM(2017) 137 final
            2017/0062(NLE)
            Predlog
            SKLEP SVETA
            o stališču, ki se zavzame v imenu Evropske unije v Svetovni trgovinski organizaciji, o spremembi pogostosti pregledov trgovinske politike STO iz odstavka C(ii) Priloge 3 k Sporazumu STO in o spremembi poslovnika organa za pregled trgovinske politike
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Cilj tega predloga je določiti stališče, ki se zavzame v imenu Evropske unije v Svetovni trgovinski organizaciji („STO“) za prilagoditev pogostosti pregledov trgovinske politike članic STO, določene v odstavku C(ii) („postopki za pregled“) Priloge 3 k Sporazumu STO in poslovniku organa za pregled trgovinske politike.
            
            
               S povečanjem članstva v STO od leta 1995 se je povečalo tudi število pregledov, potrebnih za uskladitev z odstavkom C(ii) Priloge 3. To je povečalo obremenitev članic in sekretariata STO, tako da je trenutni cikel pregledov trgovinske politike postal nevzdržen. 
            
            
               Razprave med članicami STO v okviru šeste ocene mehanizma za pregled trgovinske politike so zlasti spodbudile organ za pregled trgovinske politike, da predlaga:
            
            
               prilagoditev pogostosti pregledov trgovinske politike s podaljšanjem ciklov, ki so trenutno določeni v odstavku C(ii) Priloge 3, za eno leto, in
            
            
               manjšo spremembo poslovnika organa za presojo trgovinske politike, da se poenostavi postopek pregleda.
            
            
               Pogostost pregledov trgovinske politike (odstavek C(ii) Priloge 3 k Sporazumu STO)
            
            
               Pogostost pregledov trgovinskih politik članic je trenutno odvisna od njihovega relativnega deleža v svetovni trgovini. Štiri članice, ki imajo največji delež v svetovni trgovini, se trenutno pregleduje vsaki dve leti (EU, ZDA, Kitajska in Japonska). Naslednjih šestnajst članic (na primer Rusko federacijo, Avstralijo, Kanado in Švico) se pregleda vsake štiri leta, preostale članice pa se v praksi pregleda vsakih šest do sedem let. Organ za pregled trgovinske politike meni, da bi bilo treba z letom 2019 spremeniti pogostost pregledov na tri, pet oziroma sedem let. 
            
            
               Sklep o prilagoditvi ciklov pregleda bo sprejet na ministrski konferenci STO v skladu s členom X(8) Sporazuma STO ali ga bo (v skladu s členom IV(2) Sporazuma STO v obdobjih med dvema zasedanjema ministrske konference) sprejel Generalni svet, po odobritvi pa bo začel veljati za vse članice. 
            
            
               Komisijo bi bilo treba pooblastiti, da zavzame stališče v imenu Evropske unije, s katerim se pridruži soglasju v podporo sprejetju sklepov, ki se sprejmejo na ministrski konferenci (ali jih sprejme Generalni svet v obdobju med dvema zasedanjema ministrske konference) v zvezi s podaljšanjem sedanjih ciklov pregleda iz odstavka C(ii) Priloge 3 k Sporazumu STO za eno leto. 
            
            
               Sprememba poslovnika organa za pregled trgovinske politike
            
            
               Na podlagi šeste ocene mehanizma za pregled trgovinske politike organ za pregled trgovinske politike prav tako priporoča spremembo svojega poslovnika. Gre za manjše spremembe, s katerimi bi se olajšalo izvajanje pregledov, kot je na primer dodelitev štirih (namesto dosedanjih treh) tednov članici, ki se pregleduje, da lahko pri uporabi alternativnega časovnega razporeda odgovori na predhodna vprašanja. Druge spremembe
                  1
                poslovnika vključujejo na primer možnost, da članica STO predstavi znatne spremembe svoje trgovinske politike na zasedanju med dvema pregledoma trgovinske politike ali možnost, da organ na zahtevo članice naredi drugi dan pregleda bolj interaktiven s pomočjo moderatorjev ali da sekretariat STO objavi seznam govornikov za prispevke članic STO na prvi dan pregleda.
            
            
               Komisijo bi bilo treba tudi pooblastiti, da zavzame stališče v imenu Evropske unije v organu za pregled trgovinske politike, s katerim se pridruži soglasju v podporo spremembi poslovnika organa za pregled trgovinske politike.
            
            
               Sklep o posodobitvi poslovnika organa za pregled trgovinske politike bo sprejel organ za pregled trgovinske politike.
            
            
               •Skladnost z veljavnimi predpisi s področja zadevne politike
            
            
               Pobuda je v celoti usklajena z obstoječimi politikami Unije. 
            
            
               •Skladnost z drugimi politikami Unije
            
         
         
            
               Namen pregleda trgovinske politike ni predstaviti samo trgovinsko politiko EU, ampak tudi vse druge politike EU, ki vplivajo na trgovino. Pregledi trgovinske politike drugih članic omogočajo EU, da zastavi vprašanja članici, ki je pod pregledom, in poveča preglednost.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 218(9) Pogodbe o delovanju Evropske unije (PDEU) določa, da kadar mora organ, ustanovljen z mednarodnim sporazumom, sprejeti sklep s pravnim učinkom, Svet na predlog Komisije ali visokega predstavnika Unije za zunanje zadeve in varnostno politiko sprejme sklep o stališču, ki ga je treba zavzeti v imenu Evropske unije. 
            
            
               Predvideni sklepi sodijo v področje uporabe skupne trgovinske politike (člen 207 PDEU).
            
            
               •Subsidiarnost (za neizključno pristojnost) 
            
            
               Evropska unija ima v skladu s členom 3 PDEU izključno pristojnost v zvezi z zadevami, ki jih zajema ta sklep. Načelo subsidiarnosti se zato ne uporablja. 
            
            
                  Sorazmernost
            
            
               Ni relevantno.
            
            
               •Izbira instrumenta
            
            
               Ta predlog je v skladu s členom 218(9) PDEU. Drug pravni instrument, ki bi se lahko uporabil za dosego cilja tega predloga, ne obstaja.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA 
            
            
               Ni relevantno.
            
            
               4.PRORAČUNSKE POSLEDICE
            
            
               Ni relevantno.
            
            
               5.DRUGI ELEMENTI
            
            
               V skladu s členom 218(10) PDEU se Evropski parlament nemudoma in izčrpno obvesti.
            
            
               2017/0062 (NLE)
            
            
               Predlog
            
            
               SKLEP SVETA
            
         
         
            
               o stališču, ki se zavzame v imenu Evropske unije v Svetovni trgovinski organizaciji, o spremembi pogostosti pregledov trgovinske politike STO iz odstavka C(ii) Priloge 3 k Sporazumu STO in o spremembi poslovnika organa za pregled trgovinske politike
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
            
            
               ob upoštevanju predloga Evropske komisije, 
            
            
               ob upoštevanju naslednjega:
            
            
               (1)V odstavku C(ii) Priloge 3 k Marakeškemu sporazumu o ustanovitvi Svetovne trgovinske organizacije („Sporazum STO“) je določena pogostost pregledov trgovinskih politik in praks članic STO. Pogostost pregledov trgovinske politike vsake članice je odvisna od njenega deleža v svetovni trgovini. Štiri članice z največjim trgovinskim deležem se trenutno pregleda vsaki 2 leti. Naslednjih šestnajst članic glede na delež v svetovni trgovini se pregleda vsaka 4 leta, medtem ko se druge članice trenutno pregleda vsakih 6 let. 
            
            
               (2)S povečanjem članstva STO od leta 1995 se je povečalo tudi število pregledov, potrebnih za skladnost s Prilogo 3 k Sporazumu STO, zaradi česar se je povečala obremenitev članic in sekretariata STO. Organ STO za pregled trgovinske politike za zagotovitev učinkovitosti sistema pregledovanja predlaga, da se trenutno veljavni cikli podaljšajo za eno leto. Posledično bi se članice STO pregledalo vsakih 3, 5 in 7 let, odvisno od njihovega deleža v svetovni trgovini. 
            
            
               (3)V skladu s členom X(8) Sporazuma STO je treba sklepe o odobritvi sprememb Priloge 3 k Sporazumu STO sprejeti soglasno na ministrski konferenci ali jih v skladu s členom IV(2) Sporazuma STO sprejme Generalni svet v obdobjih med dvema zasedanjema ministrske konference, po odobritvi pa začnejo veljati za vse članice STO. 
            
            
               (4)Organ za pregled trgovinske politike je za zagotovitev učinkovitosti sistema pregledovanja tudi priporočil
                  2
                manjše spremembe svojega poslovnika, s katerimi bi se olajšalo izvajanje pregledov, kot je na primer dodelitev štirih (namesto dosedanjih treh) tednov članici, ki se pregleduje, da lahko pri uporabi alternativnega časovnega razporeda odgovori na predhodna vprašanja. Druge spremembe poslovnika vključujejo na primer možnost, da članica STO predstavi znatne spremembe svoje trgovinske politike na zasedanju med dvema pregledoma trgovinske politike ali možnost, da organ na zahtevo članice naredi drugi dan pregleda bolj interaktiven s pomočjo moderatorjev ali da sekretariat STO objavi seznam govornikov za prispevke članic STO na prvi dan pregleda. Organ za pregled trgovinske politike lahko v skladu s členom IV(4) Sporazuma STO sprejme sklep, s katerim spremeni svoj poslovnik.
            
            
               (5)V interesu Unije je, da se zagotovi dobro delujoč mehanizem za pregled trgovinske politike, tako da se vse članice STO še naprej redno pregleduje ter da so zasedanja organa za pregled trgovinske politike čim učinkovitejša in čim bolje pripravljena. 
            
            
               (6)Zato je primerno, da se oblikuje stališče, ki se zavzame v imenu Unije v STO, da se cikli pregledov trgovinske politike članic STO podaljšajo za eno leto in se zaradi lažjega izvajanja pregledov spremeni poslovnik organa za pregled trgovinske politike –
            
            
               SPREJEL NASLEDNJI SKLEP: 
            
            
               Člen 1
            
            
               Stališče, ki se v imenu Unije zavzame na ministrski konferenci ali v Generalnem svetu Svetovne trgovinske organizacije, je, da se pridružuje soglasju za spremembo odstavka C(ii) Priloge 3 k Sporazumu STO, s katero se cikli pregledov trgovinske politike članic STO podaljšajo za eno leto. Cikli pregleda iz odstavka C(ii) Priloge 3 k Sporazumu STO so odvisni od deleža v svetovni trgovini in so trenutno na 2, 4 in 6 let. Nadomestili se bodo s cikli na 3, 5 oziroma 7 let.
            
            
               To stališče izrazi Komisija na prihodnjem zasedanju ministrske konference ali generalnega sveta, kar poteka prej. 
            
            
               Člen 2
            
            
               Stališče, ki se v imenu Unije zavzame v organu za pregled trgovinske politike, je, da se pridružuje soglasju za spremembo poslovnika organa za pregled trgovinske politike, kot je določeno v dokumentu WT/RD/TPR/745. 
            
            
               To stališče izrazi Komisija na prihodnjem zasedanju organa za pregled trgovinske politike.
            
            
               Člen 3
            
            
               Po sprejetju se sklep o podaljšanju ciklov pregledov trgovinske politike objavi v Uradnem listu Evropske unije.
            
         
         
            
               Člen 4
            
            
               Ta sklep začne veljati na dan sprejetja. 
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Dokument WT/RD/TPR/745.
               
               
                  
                     (2)
                  Dokument WT/RD/TPR/745.